«ЖыгыщIэ хэсэ!»
Апхуэдэ псалъащхьэм щIэт Iуэху щекIуэкIащ Налшык дэт эколого-биологическэ центрым.
А Iуэхум ипкъ иту Къэбэрдей-Балъкъэрым и щIыналъэхэм Iэрагъэхьащ уэздыгъей жыгыщIэу 2000-м нэблагъэ. Абыхэм ягъэдэхэнущ курыт еджапIэхэм я пщIантIэхэмрэ бжэIупэхэмрэ. Мы Iуэхум жыджэру хэтащ ди республикэм и къалэу 3-м, району 10-м къикIа ныбжьыщIэхэр. ЩIыуэпс къабзагъэм телажьэ гупхэм ягъэлъэгъуащ дыкъэзыухъуреихь дунейм и хъугъуэфIыгъуэхэр хъумэным теухуауэ ягъэхьэзыра плакатхэр.
«Уэздыгъейр ди Кавказ щIыналъэм и хьэщIэ?» зыфIаща плакатхэм IупщIу къыщыгъэлъэ-гъуат а жыгым и тхыдэр, зэманкIэ абы къытепщIыкIыжа лIэужьыгъуэхэр. Жыгхэм я хэсэкIэмрэ абыхэм уазэрыкIэлъыплъыну щIыкIэмрэ ятеухуа мастер-классхэри ирагъэкIуэкIащ. Iуэхум хэтахэм я цIэ ираIуащ КъБР-м ЩIыуэпс хъугъуэфIыгъуэхэмрэ экологиемкIэ и министерствэм и щIыхь тхылъхэмкIэ.
Шэрэдж Дисэ.
